KYK: Mamelodi-inwoners betoog ná Katlego (10) se dood | Netwerk24
KYK: Mamelodi-inwoners betoog ná Katlego (10) se dood
Deur Andrea Küsel 09 Mei 2018 15:34
Honderde mense het Woensdagoggend in Mamelodi, Pretoria, opgeruk uit protes teen die polisie se hantering van die verdwyning en dood van Katlego (Katli) Joja (10), 'n outistiese meisie van die woonbuurt.
Betogers het na die Mamelodi-Wes-polisiekantoor opgeruk om 'n memorandum te oorhandig. Die optog is deur die #NotInMyName-organisasie gelei.
Thabiso Storom, Katlego se oom, tydens die optog Woensdag. Foto: Deaan Vivier
Thabiso Storom, Katlego se oom, het vroeër aan Netwerk24 gesê die familie was drie keer by die polisiekantoor voordat hulle haar amptelik as vermis kon aanmeld.
Katlego se ma het op 3 Mei omstreeks 09:30 na die polisiekantoor gegaan om haar as vermis aan te meld. Die polisie het haar glo weggewys en gesê die familie moet na haar soek en as hulle nie haar kry nie kan hulle terugkom na die polisie.
Ná 'n uur en 'n half het Katlego se ouma na die polisiekantoor gegaan. Die polisie het toe glo gesê sy moet 24 uur wag voordat 'n saak geopen kan word. Omstreeks 16:30 daardie middag kon die familie uiteindelik daarin slaag om Katlego as vermis by die polisie aan te meld.
"Die familie het aan die polisie verduidelik wat Katlego se omstandighede is, maar dit het op dowe ore geval," sê Storom.
Die gemeenskap van Mamelodi het Woensdagoggend na die plaaslike polisiekantoor opgeruk nadat die liggaam van Katlego Joja (10) Sondag gevind is. Foto: Deaan Vivier
Sommige van die #NotInMyName-organisasie se eise aan die polisie is dat Katlego se lykskouing geprioritiseer word en dat haar dood deeglik ondersoek moet word.
"Die polisiebeamptes wat die familie weggewys het sonder om hulle te help moet onmiddellik afgedank word," lui die memorandum wat aan die polisie oorhandig is.
Hulle dring ook daarop aan dat 'n plan opgestel word om soortgelyke gevalle in die toekoms te voorkom en dat die Moretelerivier, waar Katlego se liggaam gevind is, daagliks deur die polisie gepatrolleer moet word.
Die #NotInMyName-organisasie het 'n memorandum aan die plaaslike polisiekantoor oorhandig. Foto: Deaan Vivier
Storom vertel dat Katlego 'n borrelende persoonlikheid gehad het.
Tebogo Kunutu, Katlego se tannie, het Woensdag gesê sy weet Katlego is in die hemel. Foto: Deaan Vivier
"Katlego was snaaks op haar eie manier. Sy was lief daarvoor om te sing. Hoewel sy weens haar outisme nie regtig kon kommunikeer nie, kon sy liedjies volledig met lirieke sing, wat nogal merkwaardig was."
Hy sê sy het dit geniet om te lag en sy het deernis vir ander mense gehad.
Storom sê die familie is verpletter ná die voorval.
"Dit was 'n moeilike vier dae terwyl ons na Katli gesoek het. Jy kan net dink hoe moeilik dit was om elke aand huis toe te keer na my suster toe sonder enige nuus. Ons het die proses begin om te genees, maar op die oomblik fokus ons op die begrafnisreëlings vir ons klein engel, wat Vrydag ter ruste gelê sal word."